Пишман изнасилвач, преследвал жертвата си до училище по карате: Изнесоха го на носилка
Източник: Ruse24.bg 12:20 / 05.01.2019 Отпечатай Изпрати
Мъж се опита да отвлече жена, като я вкара насилствено в колата си в Шарлот, САЩ, разказва Нова тв. Тя успяла да се освободи и случайно влязла в близкото карате студио, за да поиска помощ.
Може да си представите как всичко това е свършило – заподозреният е изнесен на носилка след близка среща с главния инструктор по карате.
Инцидентът е станал около 21 часа местно време във вторник, когато главният инструктор Рандал Ефраим тъкмо изпращал последните си ученици.
"Имаше все още няколко деца, които чакаха родителите им да ги вземат, и двама възрастни, които почистваха, когато млада жена влетя през вратата и каза, че някой се опитва да й навреди“, разказва Ефраим.
Малко след това, едър мъж също влиза в сградата. Без да знае какво точно иска, Ефраим помислил, че се интересува от курсовете, които предлага.
"Попитах го как мога да му помогна, а той каза, че търси една жена. Но тя ми беше обяснила, че не го познава и той всъщност се опитва да я отвлече“, допълва инструкторът. След това той го помолил да си тръгне, но мъжът казал, че няма да мръдне от там.
"Опита се насила да влезе в учебната зала, като агресивно ме блъскаше и буташе. Наложи се да се защитя и да го изгоня. След като излязохме навън, той се опита да ме нападне отново и трябваше да си получи заслуженото“, казва още карате-инструкторът.
Въпреки че е изял солидно количество бой, заподозреният е оказал и съпротива при арест, като нападнал дошлите да го арестуват полицаи. След като е бил задържан е бил откаран в болница с различни наранявания, обясниха от полицията без да дават подробности за състоянието му.